Broj: 711-I-58-M-46-21/22-06-8

Zagreb, 28. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Joška Dujmovića, općinskog načelnika Općine Primorski Dolac, za davanjem mišljenja Povjerenstva,** na 153. sjednici održanoj dana 28. prosinca 2021.g. daje sljedeće

**MIŠLJENJE**

1. **Sukladno odredbama ZSSI-a nema zapreke da Općina Primorski Dolac, između ostalih, dodijeli donaciju Kulturno-umjetničkom društvu Primorski Dolac u kojem je zaposlena supruga obveznika.**
2. **Povjerenstvo ukazuje obvezniku Josipu Dujmoviću da u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost općinskog načelnika Općine Primorski Dolac koristio za probitak povezane osobe, izuzme od svakog, pa i posrednog oblika sudjelovanja u provedbi postupka odlučivanja o financiranju udruga od strane Općine Primorski Dolac kao i od donošenja odluke o odabiru udruga koje će Općina financirati te od potpisivanja ugovora o financiranju s istima.**

Obrazloženje

Zahtjev za davanjem mišljenja Povjerenstva podnio je obveznik Joško Dujmović, općinski načelnik Općine Primorski Dolac. U knjigama ulazne pošte zahtjev je zaprimljen 27. svibnja 2021.g., pod brojem 711-U-1923-M-46/21-01-1, povodom kojeg je otvoren predmet broj M-46/21. Povjerenstvo napominje kako je u međuvremenu, od zaprimanja predmetnog zahtjeva do davanja ovog očitovanja stupio na snagu novi ZSSI te se predmetno mišljenje daje na temelju istog.

Člankom 3. stavkom 1. podstavkom 34. ZSSI-a, propisano je da su župani, gradonačelnici, općinski načelnici i njihovi zamjenici, obveznici u smislu ZSSI-a. Uvidom u Registar obveznika utvrđeno je da Joško Dujmović obnaša dužnost općinskog načelnika Općine Primorski Dolac, počevši od 21. svibnja 2021.g., a istu dužnost obnašao je i u prethodnom mandatu te je stoga, povodom obnašanja navedene dužnosti, obvezan postupati sukladno odredbama ZSSI-a.

 Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu za davanjem mišljenja navodi da je predsjednik Kulturno-umjetničko društvo (u daljnjem tekstu: KUD) Primorski Dolac obnašao dužnost člana Općinskog vijeća Općine Primorski Dolac u mandatu 2017.-2021. kao vijećnik na nezavisnoj listi Joško Dujmović te je bio kandidat za člana Općinskog vijeća navedene jedinice lokalne samouprave na lokalnim izborima održanim u svibnju 2021.g. kao kandidat kandidacijske liste grupe birača, nositelja Joška Dujmovića, ali nije izabran za člana Općinskog vijeća.

U zahtjevu se nadalje navodi da je dana 25. svibnja 2021.g. KUD Primorski Dolac sklopilo ugovor o dodjeli bespovratnih sredstava s Ministarstvom rada, mirovinskog sustava, obitelji i socijalne politike za provođenje projekta: „Zajedno želimo zajedno možemo II.“ koji je u cijelosti financiran iz Europskog socijalnog fonda, Operativni program Učinkoviti ljudski potencijali 2014.-2020.

Nastavno na navedeno, obveznik od Povjerenstva traži mišljenje vezano za zapošljavanje supruge obveznika na određeno vrijeme u KUD-u Primorski Dolac u funkciji administratora projekta Zaželi-Program zapošljavanja žena II. na 18 mjeseci. Naime, ugovor o radu na određeno vrijeme potpisuje bivši vijećnik s obveznikove nezavisne liste u svojstvu predsjednika KUD-a sa obveznikovom suprugom.

Nadalje, obveznik od Povjerenstva traži mišljenje postoji li sukob interesa u slučaju uključivanja roditelja predsjednika KUD-a Primorski Dolac kao krajnjih korisnika u navedeni projekt. Obveznik pritom napominje da su roditelji predsjednika KUD-a osobe starije životne dobi u nepovoljnom položaju, s prebivalištem u Primorskom Dolcu te bi im bila dodijeljena osoba koja bi im pružala njegu i pomoć u obavljanju svakodnevnih poslova, sve u okviru projekta „Zajedno želimo, zajedno možemo II.“

Obveznik također traži mišljenje postoji li sukob interesa u slučaju dodjele donacija Općine Primorski Dolac KUD-u primorski Dolac u razdoblju u kojem je supruga obveznika zaposlenica navedenog KUD-a, odnosno za vrijeme provedbe projekta „Zaželi-Program zapošljavanja žena II.“

Općina Primorski Dolac je dana 28. svibanj 2021.g. dostavila dopunu zahtjeva za davanjem mišljenja u kojoj se navodi da Općina nije partner na projektu „Zajedno želimo, zajedno možemo II.“ koji provodi KUD Primorski Dolac, već su partneri na projektu Hrvatski zavod za zapošljavanje i Centar za socijalnu skrb.

Povjerenstvo je dana 28. svibnja 2021.g. donijelo djelomično mišljenje u kojem je obveznika uputilo da sukladno odredbama ZSSI-a nema zapreke za zapošljavanjem supruge obveznika Joška Dujmovića u KUD-u Primorski Dolac na radom mjestu administratora projekta „Zaželi – Program zapošljavanja žena II.“ budući da Općina Primorski Dolac nije partner u provedbi predmetnog projekta, niti obveznik Joško Dujmović, kao općinski načelnik navedene jedinice lokalne samouprave, sudjeluje u predmetnom postupku zapošljavanja, a nisu ni utvrđene okolnosti iz kojih bi proizlazila interesna povezanost obveznika i predsjednika KUD-a Primorski Dolac. Nadalje, u citiranom mišljenju Povjerenstvo je obveznika uputilo i da sukladno odredbama ZSSI-a nema zapreke za uključivanje roditelja predsjednika KUD-a Primorski Dolac kao krajnjih korisnika u projekt „Zajedno želimo, zajedno možemo II.“ s obzirom da Općina Primorski Dolac nije partner navedenom KUD-u predmetnom projektu niti je obveznik Joško Dujmović, kao općinski načelnik Općine Primorski Dolac, uključen u provedbu istog.

U odnosu pak na upit obveznika postoji li sukob interesa u slučaju dodjele donacija Općine Primorski Dolac KUD-u primorski Dolac Povjerenstvo je obveznika obavijestilo kako je zatražilo očitovanje Ministarstva pravosuđa i uprave vezano za pitanje njegova izuzimanja, odnosno prenošenja pojedinih ovlasti općinskog načelnika na privremenog zamjenika sukladno članku 43.a. Zakona o lokalnoj i područnoj (regionalnoj) samoupravi ( „Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20).

Naime, sukladno izmjenama Zakona o lokalnoj i područnoj (regionalnoj) samoupravi u većem broju jedinica lokalne samouprave, pa tako i u Općini Primorski Dolac, općinski načelnici više nemaju zamjenike na koje bi u pojedinim konkretnim situacijama mogli prenijeli ovlasti za postupanje stoga je Povjerenstvo pokrenulo konzultacije s Ministarstvom pravosuđa i uprave s ciljem pronalaženja rješenja koje bi omogućilo prenošenje pojedinih ovlasti iz nadležnosti općinskog načelnika na drugu osobu te time i postupanje dužnosnika (sada obveznika) u skladu s odredbama Zakona o sprječavanju sukoba interesa.

Ministarstvo pravosuđa i uprave je dopisom KLASA: 023-01/21-01/379, URBROJ: 514-07-02-02/02-21-02 od 12 srpnja 2021.g. Povjerenstvu dostavilo svoje tumačenje funkcije privremenog zamjenika navodeći kako isti zamjenjuje općinskog načelnika ili gradonačelnika isključivo ako nastupe okolnosti da isti bude spriječen obavljati svoju dužnost te da i u tom slučaju privremeni zamjenik obavlja samo nužne i redovite poslove kako bi se osiguralo nesmetano funkcioniranje jedinice, međutim nije navedeno na koju osobu bi općinski načelnik mogao delegirati isključive nadležnosti izvršnog tijela.

 Povjerenstvo ističe kako bi se u slučaju da Kulturno-umjetničko društvo Primorski Dolac u kojem je zaposlena supruga obveznika dobije financiranje od Općine Primorski Dolac mogao stvoriti vanjski dojam da je obveznik iskoristio svoju dužnost kako bi postigao korist za povezanu osobu. Stoga je obveznik dužan izuzeti se od svakog, pa i posrednog sudjelovanja u odlučivanju o financiranju udruga u Općini Primorski Dolac, a posebice od donošenja odluke o odabiru udruga koje će grad financirati te od potpisivanja ugovora o financiranju s istima.

U odnosu na to na koga delegirati ovlast u konkretnoj stvari Povjerenstvo upućuje obveznika da se obrati Ministarstvu pravosuđa i uprave kao nadležnom tijelu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Josip Dujmović, elektronička dostava
2. Objava na internetskoj stranici Povjerenstva
3. Pismohrana